**Povzetek revizijskega poročila *Pravilnost poslovanja Občine Miren - Kostanjevica v delu, ki se nanaša na zadolževanje***

Računsko sodišče je revidiralo *pravilnost poslovanja Občine Miren - Kostanjevica v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od leta 2009 do leta 2013 in stanje dolga na 31. 12. 2013.* Cilj revizije je bil izrek mnenja o pravilnosti poslovanja Občine Miren - Kostanjevica v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od leta 2009 do leta 2013 in stanje dolga na 31. 12. 2013.

Računsko sodišče je o pravilnosti poslovanja Občine Miren - Kostanjevica v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od leta 2009 do leta 2013 in stanje dolga na 31. 12. 2013, izreklo *mnenje s pridržkom*, ker Občina Miren - Kostanjevica ni poslovala v skladu s predpisi v naslednjih primerih:

* dolgoročno se je zadolžila s sklenitvijo pogodbe o obročnem plačevanju obveznosti, ne da bi upoštevala postopke zadolževanja občin;
* v odloku, s katerim je sprejela proračun, ni določila obsega zadolževanja pravnih oseb javnega sektorja na ravni občine; soglasja k zadolžitvi javnega zavoda ni izdal občinski svet;
* ni v celoti izvajala nadzora nad zadolževanjem pravnih oseb javnega sektorja na ravni občine;
* od petih pravnih oseb javnega sektorja na ravni občine ni pridobila podatkov o stanju zadolženosti na 31. 12. 2013.

Računsko sodišče od Občine Miren - Kostanjevica *ni* zahtevalo predložitve *odzivnega poročila*, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi, je pa podalo *priporočilo* za izboljšanje poslovanja.

Ljubljana, 27. julija 2015